CELEX: 52011PC0296
Language: mt
Date: 2011-05-25
Title: REGOLAMENT TAL-KUNSILL li jemenda r-Regolament tal-Kunsill (KE) Nru 975/98 tat-3 ta' Mejju 1998 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 975/98 tat-3 ta' Mejju 1998 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni

|
			
		
		
		52011PC0296
		
			REGOLAMENT TAL-KUNSILL li jemenda r-Regolament tal-Kunsill (KE) Nru 975/98 tat-3 ta' Mejju 1998 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 975/98 tat-3 ta' Mejju 1998 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni /* KUMM/2011/0296 finali - NLE 2011/0128 */
			
				
		
		
			
			   	2011/0128 (NLE)
Proposta għal
REGOLAMENT TAL-KUNSILL
li jemenda r-Regolament tal-Kunsill (KE) Nru
975/98 tat-3 ta' Mejju 1998 dwar denominazzjonijiet u
speċifikazzjonijiet tekniċi tal-muniti tal-euro maħsuba
għaċ-ċirkolazzjoni
IL-KUNSILL TAL-UNJONI EUROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari, l-Artikolu 128(2)
tiegħu,
Wara li
kkunsidra l-proposta mill-Kummissjoni Ewropea,
Wara li
kkunsidra l-opinjoni tal-Parlament Ewropew,
Wara li
kkunsidra l-opinjoni tal-Bank Ċentrali Ewropew,
Billi:
(1)              
Ir-Rakkomandazzjoni tal-Kummissjoni
Nru 2009/23/KE tad-19 ta' Diċembru 2008 dwar il-linji
gwida komuni għall-uċuħ nazzjonali u l-ħruġ ta’ muniti
tal-euro maħsuba għaċ-ċirkolazzjoni[1],
approvata bil-konklużjonijiet tal-Kunsill
tal-10 ta' Frar 2009, tiddefinixxi l-prinċipji komuni
għad-disinji użati għan-naħat nazzjonali tal-muniti
tal-euro fiċ-ċirkolazzjoni u għall-informazzjoni u
l-approvazzjoni reċiproka ta' dawk id-disinji.
(2)              
Waqt li l-muniti tal-euro jiċċirkolaw
fiż-żona tal-euro, il-karatteristiċi tad-disinn nazzjonali
tagħhom huma ta’ interess komuni. Sabiex titħalla ssir
ċirkolazzjoni mingħajr xkiel u fl-interess taċ-ċertezza u
t-trasparenza legali, hu xieraq li jitqiesu r-regoli tar-Rakkomandazzjoni
Nru 2009/23/KE li jikkonċernaw d-denominazzjonijiet u
l-ispeċifikazzjonijiet tekniċi tal-muniti tal-euro
fiċ-ċirkolazzjoni u li dawn jingħataw forma legali vinkolanti
billi jiġu integrati fir-Regolament tal-Kunsill eżistenti (KE) Nru 975/98
dwar id-denominazzjonijiet u l-ispeċifikazzjonijiet tekniċi
tal-muniti tal-euro maħsuba għaċ-ċirkolazzjoni[2].
(3)              
Il-muniti tal-euro għandhom naħa Ewropea
u naħa nazzjonali distintiva. In-naħat komuni Ewropej tal-muniti
tal-euro fihom kemm l-isem tal-munita unika kif ukoll id-denominazzjoni tal-munita.
In-naħa nazzjonali ma għandhiex tirrepeti l-isem tal-munita unika u
lanqas tad-denominazzjoni tal-munita.
(4)              
Għandu jkun hemm indikazzjoni ċara
tal-pajjiż tal-ħruġ fuq in-naħa nazzjonali tal-munita
tal-euro biex tippermetti lill-utenti interessati fil-muniti jidentifikaw
malajr l-Istat Membru ta’ ħruġ.
(5)              
Id-disinji fuq in-naħat nazzjonali tal-muniti
tal-euro jiġu deċiża minn kull Stat Membru parteċipanti
fil-limiti ffissati mir-Regolament preżenti u billi jitqies il-fatt li
l-muniti tal-euro jiċċirkolaw fiż-żona kollha tal-euro u
mhux biss fl-Istat Membru tal-ħruġ. Sabiex ikun żgurat li
n-naħa nazzjonali wkoll tista' tingħaraf immedjatament bħala
munita tal-euro, id-disinn għandu jkun kompletament imdawwar bit-12-il
stilla tal-bandiera Ewropea. 
(6)              
Sabiex ikun iffaċilitat ir-rikonoxximent
tal-muniti tal-euro fiċ-ċirkolazzjoni u sabiex tkun żgurata
kontinwità xierqa fiz-zekka, id-disinji użati għan-naħat
nazzjonali tal-muniti tal-euro regolari fiċ-ċirkolazzjoni ma
għandhomx, fil-prinċipju, jiġu mmodifikati, ħlief jekk ikun
hemm bidla tal-Kap tal-Istat imsemmi fuq il-munita.
(7)              
Min-naħa l-oħra, l-Istati Membri
għandhom jitħallew joħorġu muniti tal-euro kommemorattivi
għaċ-ċirkolazzjoni sabiex jiċċelebraw avvenimenti ta'
rilevanza ewlenija nazzjonali jew Ewropea, billi l-muniti kommemorattivi li
jinħarġu b'mod kollettiv mill-Istati Membri parteċipanti kollha
jkunu riżervati għall-avvenimenti tal-ogħla rilevanza Ewropea.
Il-munita taż-żewġ euro hija l-aktar denominazzjoni adattata
għal dan il-għan, prinċipalment minħabba d-dijametru kbir
tal-munita u l-karatteristiċi tekniċi tagħha li joffru
ħarsien xieraq kontra l-iffalsifikar.
(8)              
L-Istati Membri li joħorġu l-muniti
għandhom jgħarrfu lil xulxin dwar in-naħat ġodda nazzjonali
ħafna qabel id-data ppjanata tal-ħruġ. Għal dan
il-għan, l-Istati Membri li joħorġu l-muniti għandhom
iressqu l-abbozz tagħhom tad-disinji tal-muniti tal-euro lill-Kummissjoni,
li tivverifika l-konformità ma’ dan ir-Regolament.
(9)              
Ir-Regolament (KE) Nru 975/98 għandu
għalhekk ikun emendat skont dan.
ADOTTA DAN IR-REGOLAMENT:
Artikolu 1
L-Artikoli Nri 1a sa 1h li ġejjin
jiddaħħlu fir-Regolament (KE) Nru 975/98.
'Artikolu 1a
Tipi ta' muniti tal-euro fiċ-ċirkolazzjoni
1. Il-muniti tal-euro
maħsuba għaċ-ċirkolazzjoni għandhom ikunu regolari jew
kommemorattivi.
2. Il-muniti tal-euro
għandu jkollhom naħa komuni Ewropea u naħa nazzjonali
distintiva.
Artikolu
1b
Assenza
tal-isem tal-munita u d-denominazzjoni tan-naħa nazzjonali
1. In-naħa nazzjonali tal-muniti tal-euro
fiċ-ċirkolazzjoni ma għandhiex tirrepeti xi indikazzjoni
tad-denominazzjoni, jew xi partijiet minnha, tal-munita. Ma għandhiex
tirrepeti l-isem tal-munita unika jew xi sottodiviżjoni tagħha,
sakemm din l-indikazzjoni ma toħroġx mill-użu ta' alfabett
differenti.
2. L-ittri fit-truf tal-munita
taż-żewġ euro jistgħu, madankollu, jinkludu indikazzjoni
tad-denominazzjoni, sakemm tintuża biss iċ-ċifra '2' jew
it-terminu 'euro' jew it-tnejn.
Artikolu
1c
Identifikazzjoni
tal-Istat Membru tal-ħruġ fuq in-naħa nazzjonali
In-naħa nazzjonali tad-denominazzjonijiet
kollha tal-muniti tal-euro għaċ-ċirkulazzjoni għandu
jkollhom indikazzjoni tal-Istat Membru li jkun ħariġhom billi
jitpoġġa l-isem tal-Istat Membru sħiħ jew fil-qosor.
Artikolu 1d
Disinn tan-naħat nazzjonali
1. In-naħa nazzjonali tal-muniti tal-euro
għaċ-ċirkolazzjoni għandha turi 12-il stilla li
għandhom jiċċirkondaw totalment id-disinn nazzjonali,
inkluża l-marka tas-sena u l-indikazzjoni tal-isem tal-Istat Membru li
joħroġ il-munita. It-12-il stilla għandhom jiġu stampati
kif jidhru fuq il-bandiera Ewropea.
2. Id-disinn għandu jintgħażel
meta wieħed iqis li l-muniti tal-euro jiċċirkolaw fl-Istati
Membri parteċipanti kollha kif imfisser fl-Artikolu 1 tar-Regolament
(KE) Nru 974/98[3].
Artikolu
1e
Bidliet
fin-naħat nazzjonali tal-muniti regolari tal-euro
għaċ-ċirkolazzjoni
1. Bla ħsara għall-Artikolu 1f,
id-disinji użati fuq in-naħat nazzjonali tal-muniti tal-euro
fiċ-ċirkolazzjoni f’denominazzjonijiet ta’ euro jew ta’
ċenteżmi ma għandhomx jiġu mmodifikati, għajr
f’każijiet fejn il-Kap tal-Istat stampat fuq munita jinbidel. L-Istati
Membri li joħorġu l-munita, madankollu, għandhom jitħallew
jaġġornaw id-disinn tal-muniti tal-euro li juru l-Kap tal-Istat kull
ħmistax-il sena biex titqies xi bidla li tkun saret fid-dehra tal-Kap
tal-Istat. L-Istati Membri li joħorġu l-muniti għandhom
jaġġornaw in-naħat nazzjonali tagħhom tal-muniti tal-euro
sabiex ikunu konformi għal kollox mar-Regolament qabel tmiem il-perjodu
tranżitorju stipulat fl-Artikolu 1h.
2. Kariga temporanja vakanti jew kariga
provviżorja tal-funzjoni ta' Kap ta' Stat ma għandhomx jagħtu
d-dritt li jinbidlu n-naħat nazzjonali tal-muniti regolari tal-euro
maħsuba għaċ-ċirkolazzjoni.
Artikolu 1f
Muniti
tal-euro kommemorattivi għaċ-ċirkolazzjoni
1. Il-muniti kommemorattivi tal-euro
għaċ-ċirkolazzjoni għandhom juru disinn nazzjonali
differenti minn dak li jidher fuq il-muniti regolari tal-euro
għaċ-ċirkolazzjoni u għandhom biss jikkommemoraw
avvenimenti ta’ rilevanza ewlenija nazzjonali jew Ewropea. Il-muniti kommemorattivi
tal-euro għaċ-ċirkolazzjoni maħruġa b’mod kollettiv
mill-Istati Membri kollha parteċipanti għandhom jikkomemoraw biss
avvenimenti tal-ogħla rilevanza Ewropea.
2. L-ittri fit-truf tal-muniti kommemorattivi
tal-euro għaċ-ċirkolazzjoni għandhom ikunu l-istess
bħal dawk fuq il-muniti tal-euro regolari
għaċ-ċirkolazzjoni.
3. Il-muniti kommemorattivi
għaċ-ċirkolazzjoni jista' jkollhom valur nominali ta' 2 euro
biss.
Artikolu 1g
Proċedura
ta' informazzjoni u pubblikazzjoni tal-bidliet tan-naħat nazzjonali
1. L-Istati Membri għandhom jinfurmaw lil
xulxin dwar l-abbozz tad-disinji tan-naħat nazzjonali l-ġodda,
inklużi l-ittri tat-truf, u tal-volum ta’ ħruġ qabel ma jkunu
approvaw formalment dawn id-disinji.
2. Għall-finijiet tal-paragrafu 1,
abbozzi ġodda ta' disinji ta' muniti tal-euro għandhom jitressqu
mill-Istat Membri li joħroġhom quddiem il-Kummissjoni, mill-inqas
sitt xhur qabel id-data ppjanata tal-ħruġ. Il-Kummissjoni
għandha tivverifika l-konformità mad-dispożizzjonijiet ta' dan
ir-Regolament mingħajr dewmien u f'mhux iktar tard minn għaxart'ijiem
tax-xogħol.
3. Jekk u meta l-Kummissjoni tqis li
d-dispożizzjonijiet ta' dan ir-Regolament ikunu onorati, għandha
tibgħat din il-valutazzjoni mingħajr dewmien lill-Istat Membru li
joħroġ il-muniti. Għandha tibgħat ukoll valutazzjoni
lill-Istati Membri l-oħra mingħajr dewmien permezz tas-sottokumitat
rilevanti tal-Kumitat Ekonomiku u Finanzjarju. Jekk Stat Membru jqis li
d-disinn mhuwiex adattat, meta jitqies il-fatt li l-muniti tal-euro jiġu
ċċirkolati fl-Istati Membri parteċipanti kollha, għandu
jinforma lill-Kummissjoni fi żmien ħamest ijiem ta' ħidma.
Il-Kummissjoni għandha sussegwentament tieħu d-deċiżjoni
finali dwar l-approvazzjoni jew it-tiċħid tad-disinn mingħajr
dewmien.
4. Jekk u meta
l-Kummissjoni tqis li d-dispożizzjonijiet tar-Regolament preżenti
mhumiex onorati, għandha tinforma mingħajr dewmien lill-Istat Membru
li joħroġ il-muniti, li min-naħa tiegħu għandu jressaq
disinn ġdid.
5. L-informazzjoni rilevanti kollha dwar
id-disinji ġodda tal-muniti nazzjonali għandha tiġi ppubblikata
f’Il-Ġurnal Uffiċjali tal-Unjoni Ewropea.
Artikolu 1h
Dispożizzjonijiet
tranżitorji
L-Artikoli 1b, 1c u 1d kif ukoll
l-Artikolu 1f(2):
a) ma għandhomx japplikaw
għall-muniti tal-euro għaċ-ċirkolazzjoni li
nħarġu qabel id-dħul fis-seħħ tar-Regolament
tal-Kunsill (UE) Nru ... [in-numru tar-Regolament emendatorju
preżenti li għandu jiddaħħal meta jiġi adottat],
b) matul il-perjodu tranżitorju li
jintemm 10 snin wara d-dħul fis-seħħ tar-Regolament
tal-Kunsill (UE) Nru ... [in-numru tar-Regolament emendatorju
preżenti li għandu jiddaħħal meta jiġi adottat],
ma għandhomx japplikaw għad-disinji li diġà qed jintużaw
b'mod legali għall-muniti tal-euro fiċ-ċirkolazzjoni meta
jidħol fis-seħħ dak ir-Regolament'.
Artikolu
2
Dħul
fis-seħħ
Dan ir-Regolament għandu jidħol
fis-seħħ fl-għoxrin jum mill-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament għandu jorbot fl-intier
tiegħu u japplika direttament fl-Istati Membri, skont it-Trattati.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 9, 14.1.2009, p. 52.
[2]               ĠU L 139, 11.5.1998, p. 6.
[3]               ĠU L 139, 11.5.1998, p. 1.